CELEX: 32016R1017
Language: et
Date: 2016-06-23 00:00:00
Title: Komisjoni määrus (EL) 2016/1017, 23. juuni 2016, millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses anorgaaniliste ammooniumisooladega (EMPs kohaldatav tekst)

24.6.2016   
            
            
               ET
            
            
               Euroopa Liidu Teataja
            
            
               L 166/1
            
         KOMISJONI MÄÄRUS (EL) 2016/1017,
   23. juuni 2016,
   millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa seoses anorgaaniliste ammooniumisooladega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 68 lõiget 1,
   ning arvestades järgmist:
   
               (1)
            
            
               14. augustil 2013 teavitas Prantsuse Vabariik komisjoni, Euroopa Kemikaaliametit (edaspidi „amet“) ja teisi liikmesriike vastavalt määruse (EÜ) nr 1907/2006 artikli 129 lõikes 1 sätestatud kaitseklauslile, et ta on võtnud 21. juunil 2013 ajutise meetme, (2) et vältida üldsuse kokkupuutumist ammoniaagiga, mis eraldub hoonete ehitamisel kasutatud tselluloosvatipõhistest isolatsioonimaterjalidest, mis sisaldavad ammooniumisooli.
            
         
               (2)
            
            
               Komisjon lubas määruse (EÜ) nr 1907/2006 artikli 129 lõike 2 kohase rakendusotsusega 2013/505/EL (3) ajutist meedet kohaldada kuni 14. oktoobrini 2016.
            
         
               (3)
            
            
               Prantsuse Vabariik algatas määruse (EÜ) nr 1907/2006 artikli 129 lõike 3 kohase piirangute menetluse ja esitas 18. juunil 2014 ametile XV lisa kohase toimiku.
            
         
               (4)
            
            
               XV lisa kohases toimikus (4) on esitatud ettepanek piirata tselluloosipõhistele isolatsioonimaterjalidele tule leviku aeglustamiseks lisatavate anorgaaniliste ammooniumisoolade kasutamist, kuna see põhjustab teatavatel tingimustel gaasilise ammoniaagi eraldumist. Toimikus ei ole tehtud ettepanekut piirata ammooniumisoolade sisaldust tselluloosipõhistes isolatsioonimaterjalides, kuid on tehtud ettepanek kehtestada anorgaaniliste ammooniumisooladega töödeldud tselluloosipõhistest isolatsioonimaterjalidest ammoniaagi eraldumise piirmääraks 3 ppm. Toimikust nähtub, et meetmeid tuleb võtta liidu tasandil.
            
         
               (5)
            
            
               3. märtsil 2015 esitas ameti riskihindamise komitee XV lisa kohases toimikus soovitatud piirangu kohta arvamuse, mille kohaselt tselluloosipõhistest isolatsioonisegudest ja -toodetest eralduv ammoniaak kujutab endast inimeste jaoks terviseriski, mille suhtes tuleb võtta meetmed. Riskihindamise komitee märkis, et kavandatud piirang koos riskihindamise komitee tehtud muudatustega on kindlakstehtud riskide kõrvaldamiseks kõige asjakohasem liidu tasandi meede, kuna see on nende riskide vähendamiseks kõige tõhusam.
            
         
               (6)
            
            
               Riskihindamise komitee soovituse kohaselt peaks piirang hõlmama anorgaanilisi ammooniumisooli sisaldavate tselluloosipõhiste isolatsioonimaterjalide laskmist turule nii segude kui ka toodete kujul. Riskihindamise komitee soovitas, et piirangu raames tuleks tselluloosipõhiste isolatsioonisegude tarnijaid kohustada tõendama oma toodete nõuetekohasust, tehes tarneahela kaudu kuni lõppkasutajateni (kutseliste kasutajate ja tarbijateni) välja teatavaks enne turustamise algust läbiviidud katsetes kasutatud tselluloosipõhise isolatsioonisegu suurima kasutamismäära, (5) esitades teabe näiteks segude tarnedokumentides või etiketil. Piiranguga tuleks ka allkasutajatelt nõuda, et nad ei ületaks tarnija teatatud tselluloosipõhiste isolatsioonisegude suurimat lubatud kasutamismäära, et ammoniaagi eraldumine ei ületaks turustamiseelsete katsetega kindlakstehtud taset. Riskihindamise komitee soovitas erandina mitte nõuda ammoniaagi eraldumise piirmäärast kinnipidamist selliste tselluloosipõhiste isolatsioonisegude suhtes, mida kasutatakse ainult tselluloosipõhiste isolatsioonitoodete valmistamiseks, kuna sellised tooted peavad turule laskmisel ja kasutamisel ise nendele nõuetele vastama.
            
         
               (7)
            
            
               10. juunil 2015 esitas ameti sotsiaal-majandusliku analüüsi komitee XV lisa kohases toimikus soovitatud piirangu kohta arvamuse, et kavandatav piirang koos sotsiaal-majandusliku analüüsi komitee tehtud muudatustega on kindlakstehtud riskide kõrvaldamiseks sotsiaal-majandusliku kasu ja kulude tasakaalu silmas pidades kõige asjakohasem liidu tasandi meede.
            
         
               (8)
            
            
               Sotsiaal-majandusliku analüüsi komitee leidis, et XV lisa kohases toimikus soovitatud ühe aasta asemel tuleks ettevõtjatele jätta kaks aastat selle tagamiseks, et anorgaanilisi ammooniumisooli sisaldavatest tselluloosipõhistest isolatsioonimaterjalidest ammoniaagi eraldumise tase ei ületaks ettenähtud piirmäära.
            
         
               (9)
            
            
               Riskihindamise komitee ja sotsiaal-majandusliku analüüsi komitee olid Prantsuse Vabariigiga nõus küsimuses, et välistingimustes kasutamiseks ettenähtud tselluloosipõhistele isolatsioonimaterjalidele, mida on töödeldud anorgaaniliste ammooniumisooladega, ei tohiks teha erandit.
            
         
               (10)
            
            
               Piirangu väljatöötamise käigus peeti nõu ameti jõustamisalase teabe vahetamise foorumiga ja selle soovitused võeti arvesse.
            
         
               (11)
            
            
               Amet esitas riskihindamise komitee ja sotsiaal-majandusliku analüüsi komitee arvamuse (6) komisjonile 25. juunil 2015. Nende arvamuste põhjal järeldas komisjon, et tselluloosipõhised isolatsioonimaterjalid, mida on töödeldud anorgaaniliste ammooniumisooladega, kujutavad endast inimeste tervisele lubamatut ohtu juhul, kui teatavates kindlates katsetingimustes on eralduva ammoniaagi kontsentratsioon 3 ppm või sellest suurem.
            
         
               (12)
            
            
               Praegu puudub konkreetne meetod anorgaaniliste ammooniumisooladega töödeldud tselluloosipõhistest isolatsioonimaterjalidest eralduva ammoniaagi mõõtmiseks. Seetõttu tuleks kuni konkreetse meetodi väljatöötamiseni kasutada tehnilises spetsifikatsioonis CEN/TS 16516 esitatud katsemeetodit, kohandades seda anorgaanilistele ammooniumisooladele kehtestatud piirangust kinnipidamise kontrollimiseks.
            
         
               (13)
            
            
               Sidusrühmadele tuleks jätta piisavalt aega võtta meetmeid selle tagamiseks, et juhul, kui tselluloosipõhistes isolatsioonimaterjalides kasutatakse anorgaanilisi ammooniumisooli, ei ületaks ammoniaagi eraldumise tase ettenähtud piirmäära. Seepärast tuleks anorgaaniliste ammooniumisoolade suhtes piirangu kohaldamine edasi lükata. Kuid selleks et tagada järjepidevus ja õiguskindlus, tuleks kohe pärast käesoleva määruse jõustumist hakata piirangut, mille komisjon on heaks kiitnud REACH-määruse kohase kaitsemeetmete menetluse raames, kohaldama liikmesriigis, kus juba on kehtestatud meetmed, millega piiratakse ammooniumisoolade kasutamist tselluloosipõhistes isolatsioonimaterjalides.
            
         
               (14)
            
            
               Määrust (EÜ) nr 1907/2006 tuleks seepärast vastavalt muuta.
            
         
               (15)
            
            
               Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1907/2006 XVII lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 396, 30.12.2006, lk 1.
   
      (2)  Arrêté du 21 juin 2013 relatif à l'interdiction de mise sur le marché d'importation, de vente et de distribution et de fabrication d'isolants à base de ouate de cellulose adjuvantés de sel d'ammonium, Journal officiel de la République française, 3. juuli 2013. Selle õigusakti eelnõu esitati komisjonile vastavalt Euroopa Parlamendi ja nõukogu 22. juuni 1998. aasta direktiivile 98/34/EÜ, millega nähakse ette tehnilistest standarditest ja eeskirjadest teatamise kord.
   
      (3)  Komisjoni 14. oktoobri 2013. aasta rakendusotsus 2013/505/EL, millega lubatakse kohaldada Prantsuse Vabariigi võetud ajutist meedet ammooniumisoolade kasutamise piiramise kohta tselluloosvatist isolatsioonimaterjalides vastavalt Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) artiklile 129 (ELT L 275, 16.10.2013, lk 52).
   
      (4)  http://echa.europa.eu/documents/10162/999a106c-6baf-48c7-8764-0c55576a2517
   
      (5)  Tselluloosipõhise isolatsioonimaterjali kasutamismäär (nt kg/m2) esitatakse paksuse (nt m) ja tiheduse (nt kg/m3) kaudu.
   
      (6)  http://echa.europa.eu/documents/10162/522a9f94-058a-4bef-9818-f265a1d2d64d
   
      LISA
      Määruse (EÜ) nr 1907/2006 XVII lisasse lisatakse järgmine kanne:
      
         
                     
                                 „65.
                              
                              
                                 Anorgaanilised ammooniumisoolad
                              
                           
                  
                     
                                 1.
                              
                              
                                 Ei tohi turule lasta ega kasutada tselluloosipõhistes isolatsioonisegudes ega tselluloosipõhistes isolatsioonitoodetes pärast 14. juulit 2018, välja arvatud juhul, kui neist segudest või toodetest eralduva ammoniaagi kontsentratsioon jääb alla 3 ppm mahust (2,12 mg/m3) punktis 4 esitatud katsetingimustel.
                                 Tselluloosipõhise anorgaanilisi ammooniumisooli sisaldava isolatsioonisegu tarnija teeb saajale või tarbijale teatavaks tselluloosipõhise isolatsioonisegu kasutamismäära, mis esitatakse paksuse ja tiheduse kaudu.
                                 Tselluloosipõhise anorgaanilisi ammooniumisooli sisaldava isolatsioonisegu allkasutaja tagab, et tarnija teatatud tselluloosipõhise isolatsioonisegu suurimat lubatud kasutamismäära ei ületata.
                              
                           
                                 2.
                              
                              
                                 Erandina ei kohaldata punkti 1 seoses selliste tselluloosipõhiste isolatsioonisegude turulelaskmisega, mis on ette nähtud ainult tselluloosipõhiste isolatsioonitoodete tootmiseks, ega seoses tselluloosipõhiste isolatsioonitoodete tootmisega sellistest segudest.
                              
                           
                                 3.
                              
                              
                                 Liikmesriigi suhtes, kus 14. juulil 2016 on vastu võetud ajutised meetmed, mille komisjon on heaks kiitnud vastavalt artikli 129 lõike 2 punktile a, kohaldatakse alates nimetatud kuupäevast punkte 1 ja 2.
                              
                           
                                 4.
                              
                              
                                 Punkti 1 esimeses lõigus nimetatud eraldumise piirmäärast kinnipidamist kontrollitakse vastavalt tehnilisele spetsifikatsioonile CEN/TS 16516 järgmiste kohandustega:
                                 
                                             a)
                                          
                                          
                                             katse kestus on vähemalt 14 päeva 28 päeva asemel;
                                          
                                       
                                             b)
                                          
                                          
                                             gaasilise ammoniaagi eraldumist mõõdetakse vähemalt üks kord päevas kogu katse jooksul;
                                          
                                       
                                             c)
                                          
                                          
                                             ükski katse jooksul tehtud mõõtmine ei tohi anda tulemuseks eraldumise piirmäära saavutamist ega ületamist;
                                          
                                       
                                             d)
                                          
                                          
                                             suhteline õhuniiskus peab olema 90 % 50 % asemel;
                                          
                                       
                                             e)
                                          
                                          
                                             gaasilise ammoniaagi eraldumise mõõtmiseks kasutatakse sobivat meetodit;
                                          
                                       
                                             f)
                                          
                                          
                                             tselluloosipõhiste isolatsioonisegude ja -toodete näidiste katsetamiseks võtmisel dokumenteeritakse nende kasutamismäär, mis esitatakse paksuse ja tiheduse kaudu.“